..……………….

………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-ЖАДЕСИСЛАВА ТАНЕВА** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ДЕСИСЛАВА ТАНЕВА** |

**Д О К Л А Д**

**от д-р Лозана Василева– заместник-министър на земеделието, храните и горите**

**Относно:** Проект на Наредба за изменение и допълнение на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г.

**УВАЖАЕМА ГОСПОЖО ТАНЕВА,**

На основание чл. 9а, т. 2 от Закона за подпомагане на земеделските производители (ЗПЗП), внасям за одобряване проект на Наредба за изменение и допълнение на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. (НИД на Наредба № 4 от 2015 г.).

**Причини, които налагат приемането на акта**

С предложените изменения и допълнения се цели да се уеднакви нормативната уредба на национално ниво, като се съобразят промените, настъпили в правото на Европейския съюз, както и с гласуваното на Комитета по наблюдение десето изменение на Програмата за развитие на селските райони за периода 2014 – 2020 г. (ПРСР 2014 – 2020 г.).

Основните промени в текстовете на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. (обн., ДВ, бр. 16 от 2015 г.) (Наредба № 4 от 2015 г.) са свързани с изпратените на Европейската комисия за одобрение изменения в текстовете на мярка 11 „Биологично земеделие“ в ПРСР 2014-2020 г. Измененията в програмата са свързани с оптимизиране на правилата за кандидатстване по мярка 11 „Биологично земеделие“ с оглед по лесното им прилагане от страна на кандидатите, както и с влезлият в сила Регламент (ЕС) 2020/2220 на Европейския парламент и на Съвета от 23 декември 2020 година за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г. (OB L 437, 28 декември 2020 г.) (Регламент (ЕС) 2020/2220) с цел осигуряване в периода между двата програмни периода за прием на нови заявления по мярката и предоставяне на възможност за удължаване на приключили многогодишни ангажименти по ПРСР 2014-2020 г.

В тази връзка с писмена процедура на Комитета по наблюдение на ПРСР 2014-2020 г., проведена в периода 23-30.11.2020 г., бяха предложени на обсъждане и приети текстове в мярка 11 „Биологично земеделие“, които дават възможност на удължените след 2020 г. ангажименти да се изпълняват на одобрената за подкрепа площ за извършване на дейности по направление „Биологично растениевъдство“, която може да варира с процент по-голям от 10 % като ангажимента продължава да се изпълнява с площите, за които земеделските стопани имат регистрирано правно основание за ползване за съответната година.

Също така се въведоха и нови текстове, които уреждат използването на данни от Държавен фонд „Земеделие“ – Разплащателна агенция (ДФЗ-РА) при прилагане на мярка 11 „Биологично земеделие“ от регистъра по чл. 16а, ал. 1, т. 1 от Закона за прилагане на Общата организация на пазарите на земеделски продукти на Европейския съюз.

На 15-тото заседание на Комитета по наблюдение на ПРСР 2014-2020 г. бяха предложени за обсъждане и приети нови текстове в мярка 11 „Биологично земеделие“, с които се въвеждат нови възможности за участие по мярката във връзка с влезлият в сила Регламент (ЕС) 2020/2220, с които се предвижда изменение в чл. 6 от Наредба № 4 от 2015 г., като се добавят нови алинеи и се дава възможност на кандидатите да удължат непосредствено изтичащия им ангажимент и да се поемат нови по-кратки ангажименти по мярката.

Също така се предложи и прие изменение в съотношението животинска единица за хектар постоянно затревени площи в направление „Биологично растениевъдство“. С предложените промени се цели да се подпомогне биологичния животновъден сектор, като се променя съотношението за подпомагане по направление „Биологично растениевъдство“ от 1 животинска единица (ЖЕ) на 2 хектар на 0,3 ЖЕ /1 ха. По този начин се дава възможност на бенефициентите по направление „Биологично животновъдство“ да заявяват по-голям размер постоянно затревени площи.

Предложена и бе приета промяна, която позволява кандидати по направлението „Биологично животновъдство“ да получават пълният размер на подпомагането за фуражни култури, с които заедно с постоянно затревените площи, декларирани по направление „Биологично животновъдство“ се спазва съотношение от 0,3 ЖЕ/1 хектар.

На 14-то заседание на Комитета по наблюдение беше одобрено диференцирано плащане за групите на полските култури и ароматните и медицински растения да е в размер на 100% за първите 50 ха, в частта над 50 ха до 65 ха – 50% от размера на подпомагането за хектар и в частта над 65 ха – 10% от размера на подпомагането за хектар за кандидатите заявяващи тези групи култури по подмярка „Плащания за поддържане на биологично земеделие“. С гласуваните промени в текстовете на мярка 11 „Биологично земеделие“ на 15-тото заседание на Комитета по наблюдение, тази опция се въвежда и за кандидатите, заявили участие по подмярка „Плащания за преминаване към биологично земеделие“.

Създава се чл. 11б, в който подробно се описват нивата на подпомагане, които ще получат всички кандидати от 2021 г. по мярка 11 „Биологично земеделие“ за култури от групата на полските култури, включително фуражни и култури от групата на ароматни и медицински растения. В новия чл. 11в се определят условията, на които трябва да отговарят горецитираните кандидати през кампания 2021 г.

Във връзка с обнародването на заповеди за защитени зони по Директива 92/43/ЕИО на Съвета от 21 май 1992 година за опазване на естествените местообитания и на дивата флора и фауна (OB L, 206 от 22 юли 1992 г.) (Директива 92/43/ЕИО) и наличие на нови забрани, които земеделските стопани трябва да спазват в защитените зони попадащи в обхвата на Натура 2000, бяха приети изменения в мярката с които се прецизират текстовете свързан с възможните комбинации между мярка 11 „Биологично земеделие“ и мярка 12 „Плащания за Натура 2000 и Рамковата директива за водите“. През 2020 г. е публикувана една заповед за обявяване на защитени зони по Директива 2009/147/ЕО и 36 заповеди за обявяване на защитени зони по Директива 92/43/ЕИО.

Въвежда се изискване за заявените площи в групата на трайни насаждения по направление „Биологично растениевъдство“ да се изискват документи, удостоверяващи, че за заявените насаждения не е изтекла продължителността на периода на плододаване, в т.ч. оценката им по реда на Наредба за базисните цени на трайните насаждения (ДВ, бр. 65 от 1991 г.).

В чл. 17, ал. 2 се прави допълнение с което се дава възможност на кандидатите, които удължават след 2020 г. ангажименти си, същите да се изпълняват на одобрената за подкрепа площ за извършване на дейности по направление „Биологично растениевъдство“, която може да варира с процент по-голям от 10 % като ангажимента продължава да се изпълнява с площите, за които земеделските стопани имат регистрирано правно основание за ползване за съответната година.

В чл. 21 се създават ал. 12 и 13, с които се регламентира използването на данни от електронния регистър по чл. 16а, ал. 1, т. 1 от Закона за прилагане на Общата организация на пазарите на земеделски продукти на Европейския съюз от ДФЗ-РА при прилагане на мярка 11 „Биологично земеделие“.

В чл. 33 се създава т. 5, с която влиза в сила приетото на 15-тото заседание на Комитета по наблюдение задължение, кандидатите по мярка 11 „Биологично земеделие“ до края на ангажимента поне веднъж да получат сертификат или писмено доказателство за съответствие на произведените от тях растителни, животински или пчелни продукти с правилата на биологичното производство.

**Цели**

С предложените промени в нормативната уредба се цели да се отговори на предизвикателствата, възникнали в процеса на прилагането на ПРСР 2014 – 2020 г., както и ефективно управление на финансови средства по мярката. Промените целят да се осигури съответствие на текстове, включени в предложенията за десетото изменение на ПРСР 2014 – 2020 г. и приложимото европейско и национално законодателство.

Постигането на тези цели са резултатите, към които е насочен настоящият проект на НИД на Наредба № 4 от 2015 г. Без приемането на тази уредба, ще е налице неяснота относно прилагането на норми на правото на Европейския съюз, неяснота в текстовете на отделни разпоредби, както и необосновано предоставяне на информация на хартиен носител. С други думи, са възможни единствено негативни въздействия, били те социални или икономически. С влизането в сила на НИД на Наредба № 4 от 2015 г. ще се постигне реализиране в пълнота на европейската политика за подпомагане на земеделските стопани, ще се установи една по-ясна регламентация на условията и реда за предоставяне на финансови средства, на основанията, при които ангажимента може да се прекратява и да се иска възстановяване на предоставени средства. Това са положителни социални и икономически въздействия.

**Финансови и други средства, необходими за прилагането на новата уредба**

Проектът на НИД на Наредба № 4 от 2015 г. не води до въздействие върху държавния бюджет. Той не предвижда разходването на допълнителни средства от бюджета на Министерството на земеделието, храните и горите и на Държавен фонд „Земеделие“, както и допълнителна финансова тежест за кандидатите и бенефициентите за подпомагане. Финансовите средства ще бъдат предвидени в сметката за средствата от Европейския съюз на ДФЗ – РА, съгласно чл. 9, като плащанията за биологично земеделие се предоставят в рамките на предвидените финансови средства по мярка 11 „Биологично земеделие" от Програмата за развитие на селските райони за периода 2014 - 2020 г.

**Очаквани резултати от прилагането на акта**

С проекта на НИД на Наредба № 4 от 2015 г. се очаква да се постигнат целите от издаването на акта и да се осигури по-пълно прилагане на ПРСР 2014 – 2020 г. в периода 2021-2022 година. С проекта на наредба ще бъде осигурена по-голяма публичност и информираност на земеделските стопани за компенсаторните плащания, които могат да получават за изпълнението на ангажименти за биологично земеделие от 2021 г. и след нея. По такъв начин ще се съобрази националното и европейското законодателство в областта на селското стопанство.

**Анализ за съответствие с правото на Европейския съюз**

В периода 23-30.11.2020 г. беше проведена писмена процедура на Комитета по наблюдение на ПРСР 2014-2020 г., както и проведено 15-то заседание на Комитета по наблюдение на ПРСР 2014-2020 г., като до членовете на Комитета бяха изпратени за гласуване предложението на Управляващия орган на ПРСР 2014-2020 г. за десето изменение и допълнение на Програмата за развитие на селските райони 2014-2020 г.

Предложените за гласуване текстове бяха обсъдени с браншовите организации и заинтересованите страни, като по време на обсъжданията бе представен подробно и механизмът, по който е разработен подходът за подпомагане. В хода на дискусиите от страна на браншовите организации постъпиха предложения, които бяха отразени в изпратеното предложение за гласуване.

Не е изготвена таблица на съответствието с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (обн., ДВ, бр. 35 от 2007 г.), тъй като с проекта на наредба не се транспонира директива.

**Информация за проведените обществени консултации:**

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът на Наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са приети и отразени в приложения проект.

**уважаема госпожо ТАНЕВА,**

Във връзка с гореизложеното и на основание чл. 9а, т. 2 от Закона за подпомагане на земеделските производители предлагам да издадете предложения проект на Наредба за изменение и допълнение на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г.

|  |  |
| --- | --- |
| **Приложение:**  | 1. Проект на Наредба;
2. Справка за отразяване на постъпилите становища;
3. Постъпилите становища;
4. Справка за отразяване на постъпилите предложения и становища от проведената обществена консултация;
5. Постъпили предложения и становища от проведената обществена консултация.
 |

С уважение,

**Д-р Лозана Василева**

*Заместник-министър*